18分鐘首演輸波 簡拿華路:頭頭碰着黑!
2024年04月26日 12:04
東網電視
更多新聞短片
簡拿華路要幫烏甸尼斯逃出生天。(Getty Images)
周五(26日)凌晨意甲補賽,有簡拿華路首次領軍嘅烏甸尼斯,喺呢場18分鐘嘅首演補時5分鐘失守,主場1比2不敵羅馬。烏甸尼斯輸波後排尾4,只係靠得失球壓住尾3嘅費辛隆尼,護級前路凶險。
呢場聯賽上星期踢咗72分鐘,因為羅馬中堅安迪卡心臟出現問題而腰斬,當時比數係1比1,餘下18分鐘喺周五補踢,烏甸尼斯亦換上簡拿華路領軍,可惜球隊表現麻麻,喺補時5分鐘被白賴仁基斯坦迪頭槌攻陷,慘輸1比2。
簡拿華路賽後表示:「就算只係踢20分鐘,見到球員都好緊張,我一直叫佢哋要冷靜。過去2日我盡量令球隊減少犯錯,但時間太短成效有限,我會重新檢視球隊所有問題,依家烏甸尼斯頭頭碰着黑,唔可以靠晒運氣,要停止出現致命錯誤。」